แบงก์โน๊ตส์
ช่วงวันหยุดยาวฉลองปีใหม่ที่ผ่านมา นายแบงก์นายธนาคารส่วนใหญ่มักจะนิยมหลบไปพักผ่อนกันไกลถึงต่างแดน
9 ม.ค. 2555

เอาฤกษ์เอาชัย
ช่วงวันหยุดยาวฉลองปีใหม่ที่ผ่านมา นายแบงก์นายธนาคารส่วนใหญ่มักจะนิยมหลบไปพักผ่อนกันไกลถึงต่างแดน ใช้เงินโบนัสช็อปปิ้งให้ชุ่มฉ่ำสบายอุรา แต่สำหรับวันหยุดของ “เสี่ยอั๋น” ทรงพลชีวะปัญญาโรจน์ รองกรรมการผู้จัดการ ธนาคารกสิกรไทย ในปีนี้ไม่ขอไปไหนทั้งน้านนน ขอบอก...




เสี่ยอั๋น นัดลูกทีมที่สนิทสนมออกเดินสายทำบุญ 9 วัด 9 วา รอบเกาะรัตนโกสินทร์ เร่งเสริมสิริมงคล ปัดเป่าภัยใดๆ ที่จะมาแผ้วพานให้มลาย
เอาธรรมมาขับไล่มารตั้งแต่ต้นปี เพราะแค่เริ่มเข้าปีนี้ไม่นาน “น้องน้ำ” ก็โผล่หน้ามาทักทายให้ขวัญผวากันอีกแล้วในแถบจังหวัดภาคใต้ เรียกได้ว่าเดินทางไปเยี่ยมเยียนพี่น้องชาวไทยกันถ้วนทั่วทั้งเหนือ กลาง อีสาน ใต้ จริงๆ
ขนาดเวิร์กกิงแมนอย่าง “เฮียตู่” พัฒนพงศ์ ตัณฑ์สมบุญ ผู้บริหารฝ่ายพัฒนาธุรกิจต่างประเทศ ยังบ่นอุบเลยว่า สงสัยปีนี้จะเป็นปีชง ยังไม่ทันได้เที่ยวให้หายเหนื่อย งานเข้าแล้ว
แต่แหม...เดินสายทำบุญเอาฤกษ์เอาชัยกันหนักขนาดนี้ เชื่อว่าผลบุญคงเกื้อหนุนให้ทีมงานทำผลงานกันทะลุเป้าถล่มทลายและ “เอาอยู่” กับทุกสถานการณ์นะ
สาธุ...